b"\n_START_ARTICLE_\nDenotaci\xc3\xb3\n_START_PARAGRAPH_\nLa denotaci\xc3\xb3 \xc3\xa9s el significat objectiu d'un mot o expressi\xc3\xb3, aquell que la majoria de parlants d'una llengua li atorguen per convenci\xc3\xb3 i que es recull en obres normatives com els diccionaris. El contingut denotatiu no \xc3\xa9s fix, ja que varia al llarg del temps segons l'evoluci\xc3\xb3 natural de l'idioma, per\xc3\xb2 no est\xc3\xa0 tan subjecte al canvi com la connotaci\xc3\xb3 o sentit subjectiu._NEWLINE_En sem\xc3\xa0ntica s'intenta estudiar la denotaci\xc3\xb3 a partir de trets m\xc3\xadnims de sentit, de camps sem\xc3\xa0ntics que relacionen paraules similars o a partir de la interacci\xc3\xb3 de la paraula amb la resta d'elements de la frase on est\xc3\xa0 inserida. La ling\xc3\xbc\xc3\xadstica cognitiva rebutja l'exist\xc3\xa8ncia de la denotaci\xc3\xb3 pura, tot i que admet el conjunt de trets com a definidors del significat."